Die twee wêrelde wat ons kombineer -naweke en gedurende die week- bied vir ons ‘n balans tussen werk en ontspan.
7 uur word die hekke oopgesluit en die skape word na die lande aangejaag. Die hoendereiers word uitgehaal, hulle word kos gegee en waterbakke word gevul.
Daarna spring ons aan die werk, soms elkeen alleen op sy pos, soms werk ons saam. Die hoenders word oopgemaak om vry rond te loop op die erf en soos die seisoen bepaal word chillis gepluk, groente word gepluk ens. Tussendeur peusel ons aan biltong en lekkerny van die plaas. Daar word op die dorp, Koppies, die nodige meel, voer ens. aangekoop. Teen 3uur is meeste van die werk afgehandel, dan word ons rustig en ry ‘n draai deur die kamp waar die wild aangehou word. Die springbokke en blesbokke word getel, die drade word nagegaan. Met sonsondergang geniet ons ‘n “sundowner” op die “game drive”. Daarna word die skape en hoenders ingejaag in hulle slaapplek vir die nag.
Die Terblanché broers het die plaas geërf van hulle pa, Pieter Terblanché, wat in 2017 oorlede is op die ouderdom van 81. Hy het steeds op die plaas gebly en geboer tydens sy afsterwe.